LT Europos Sąjungos oficialusis leidinys C 401/26

Nereikšmingo pakeitimo paraiškos pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 53 straipsnio 2 dalies antrą pastraipą paskelbimas

(2017/C 401/12)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Europos Parlamento ir Tarybos reglamento (ES) Nr. 1151/2012 (2) 53 straipsnio 2 dalies antrą pastraipą

„CIPOLLA BIANCA DI MARGHERITA“

ES Nr. PGI-IT-01231-AM01–4.8.2017

SKVN ( ) SGN ( X ) GTG ( )

1. Pareiškėjų grupė ir teisėtas interesas

Consorzio di valorizzazione e tutela della Cipolla bianca di Margherita IGP Via Ronzino, n. 4 76016 Margherita di Savoia (BT) ITALIA Tel. +39 0883654882 Faksas +39 0883657784 E. paštas info@consorziocipollabiancamargheritaigp.it

Asociacija „Consorzio di valorizzazione e tutela della Cipolla bianca di Margherita IGP“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiamos produkto specifikacijos dalys

— ☒ Produkto aprašymas — ☐ Kilmės įrodymas — ☐ Gamybos būdas — ☐ Ryšys su geografine vietove — ☐ Ženklinimas etiketėmis — ☒ Kita: [pakavimas]

4. Pakeitimo (-ų) pobūdis

— ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio nereikia keisti paskelbto bendrojo dokumento. — ☒ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir kurio bendrasis dokumentas (arba lygiavertis dokumentas) nepaskelbtas. — ☐ Registruoto GTG specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Produkto aprašymas

— Produkto specifikacijos 2 straipsnis „tirpios sausosios medžiagos kiekis 100 g-1 šviežio produkto – 6,4–9,2 mg“

— Bendrojo dokumento 3.2 punktas „tirpios sausosios medžiagos kiekis 100 g šviežio produkto – 6,4–9,2 mg“

keičiami taip:

„tirpios sausosios medžiagos kiekis – 6,4–9,2 Brikso laipsnių.“

Pakeitimu norima ištaisyti dvigubą klaidą, įveltą pateikiant nuorodą į tirpios sausosios medžiagos matavimo vienetą ir susijusią tiek su produkto specifikacijoje nurodytu matavimo vienetu (mg 100 g-1), tiek su produkto specifikacijoje ir bendrajame dokumente pateiktos informacijos neatitikimu. Tirpios sausosios medžiagos kiekis paprastai išreiškiamas Brikso laipsniais, todėl produkto specifikaciją būtina iš dalies pakeisti.

Kita

Pakavimas

— Produkto specifikacijos 5 straipsnis ir bendrojo dokumento 3.5 punktas

Sakinys

„Svogūnų galvutės gali būti pakuojamos į 10 arba 5 kg dėžes, 0,5 arba 1 kg tinklelius, 1 kg padėkliukus arba gali būti pinamos į įvairaus svorio kasas, kurias sudaro ne mažiau kaip penkios galvutės.“

keičiamas taip:

“Produktas gali būti pakuojamas į įvairaus svorio tinklelius, padėkliukus ar dėžutes, taip pat gali būti pinamas į kasas, kurias turi sudaryti ne mažiau kaip trys svogūnų galvutės.”

Taip panaikinami kiekvienos produkto specifikacijoje numatytos rūšies pakuočių svorio apribojimai. Tokiu pakeitimu siekiama sudaryti sąlygas gamintojams lanksčiau reaguoti į komercinius poreikius.

Be to, nustatomas dar mažesnis kasą sudarančių galvučių kiekis. Šiuo pakeitimu, kaip ir ankstesniais pakeitimais, atsižvelgiama į didžiųjų prekybos centrų, vis dažniau pageidaujančių gauti riboto svorio pakuotus produktus, poreikius.

BENDRASIS DOKUMENTAS

„CIPOLLA BIANCA DI MARGHERITA“

ES Nr. PGI-IT-01231-AM01–4.8.2017

SKVN ( ) SGN ( X )

1. Pavadinimas (-ai)

„Cipolla bianca di Margherita“

2. Valstybė narė arba trečioji šalis

Italija

3. Žemės ūkio produkto ar maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

Pavadinimu „Cipolla bianca di Margherita“ vadinami nustatytoje vietovėje užauginti rūšies „Allium cepa L.“ vietos populiacijos svogūnai. Tai – švieži produktai, kurių galvutės būna baltos, švelnios konsistencijos, joms būdingas didelis cukraus kiekis. Priklausomai nuo augimo laikotarpio, išskiriami šių keturių vietos ekotipų svogūnai: „Marzaiola“ arba „Aprilatica“, „Maggiaiola“, „Giugniese“ ir „Lugliatica“.

Šių ekotipų svogūnams pirmiausia būdingos tokios savybės:

— „Marzaiola“ arba „Aprilatica“: iš viršaus ir apačios suplotos formos ankstyvieji svogūnai (jų derlius imamas nuo kovo vidurio),

— „Maggiaiola“: palyginti su pirmiau minėto ekotipo svogūnais, šie svogūnai nėra tokie ankstyvi (derlius imamas gegužės mėn.) ir būna mažiau suplotos formos,

— „Giugniese“ ir „Lugliatica“: šie svogūnai yra vėlesni (derlius imamas nuo birželio mėn. iki liepos mėn. vidurio), o jų skersmuo – vienodesnis.

Atėjus derliaus ėmimo laikui, svogūnai turi pasižymėti tokiomis išmatuojamomis savybėmis:

— tirpios sausosios medžiagos kiekis – 6,4–9,2 Brikso laipsnių,

— sausosios medžiagos kiekis 100 g šviežio produkto – 6,2–8,9 g,

— dydis – nuo 20 mm iki 100 mm,

— fizinės savybės: balta spalva,

— skonis – saldus, sultingas. Bendras redukuojančiųjų cukrų kiekis 100 g šviežio produkto turi viršyti 3,8 g,

— konsistencija – švelni ir traški.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi svogūnų „Cipolla bianca di Margherita“ auginimo veiksmai turi būti atliekami nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Svogūnai turi būti pakuojami iš karto po derliaus nuėmimo 4 straipsnyje nurodytoje vietovėje. Produkto perpakuoti už geografinės vietovės ribų neleidžiama, kad vežami ir papildomai tvarkomi nesupakuoti produktai nebūtų mechaniškai pažeisti, pvz., apdaužyti ir įskelti. Tokie pažeidimai skatina pelėsių formavimąsi, galvutės praranda tvirtumą ir pablogėja produkto kokybė.

Produktas gali būti pakuojamas į įvairaus svorio tinklelius, padėkliukus ar dėžutes, taip pat gali būti pinamas į kasas, kurias turi sudaryti ne mažiau kaip trys svogūnų galvutės.

3.6. Specialios produkto registruotu pavadinimu ženklinimo etiketėmis taisyklės

Ant pakuočių turi būti pateikiamas pavadinimas SGN „Cipolla bianca di Margherita“, produkto logotipas ir Sąjungos SGN ženklas. Be to, ant pakuočių turi būti užrašyti augintojo ir pakuotojo vardai, pavardės, įmonių pavadinimai ir adresai.

Draudžiama įrašyti bet kokį produkto specifikacijoje aiškiai nenurodytą apibūdinimą.

Tačiau leidžiama pateikti vardus, pavardes, įmonių pavadinimus ir privačius ženklus, jei šie neklaidina vartotojo.

4. Glaustas geografinės vietovės apibūdinimas

Svogūnų „Cipolla bianca di Margherita“ auginimo vietovė driekiasi Adrijos jūros pakrantėje ir apima šių administracinių vienetų teritorijas (vardijama paeiliui pradedant nuo piečiausiai esančios komunos):

— Margerita di Savojos komunos,

— Dzaponetos komunos ir

— Manfredonijos komunos.

5. Ryšys su geografine vietove

SGN „Cipolla bianca di Margherita“ auginimo vietovėje vyrauja smėlingi, neakmenuoti dirvožemiai, suformuoti atliekant sūriavandenių pelkių melioravimo darbus, per kuriuos naudotas netoliese esančių pajūrio kopų smėlis. Be to, šiose vietovėse vandeningasis sluoksnis yra labai arti dirvožemio paviršiaus, todėl čia auginamų daržinių kultūrų galima net nelaistyti.

Vietovei būdingas ypatingas klimatas – kitoks nei apskritai visame Apulijos regione ar aplinkiniuose kaimuose, jį lemia vakaruose esančios druskos įdubos, o šiaurėje – Gargano iškyšulys. „[…] Čia vyrauja labai sausas, beveik stepių klimatas, kuriam būdingos karštos vasaros ir labai švelnios žiemos. Šis klimatas savo savybėmis primena vietovėse ties atogrąžų lygiagrete vyraujantį klimatą. […] Viduržemio jūros baseine tokiomis pačiomis savybėmis pasižymi Afrikos ir Azijos pakrantės juostoje tarp Sirto pusiasalio ir Tel Avivo vyraujantis klimatas.“ (M. Caldara, D. Capolongo, C. Dapote, L. Pennetta, „Bonifica“, 1993 m.)

SGN „Cipolla bianca di Margherita“ žymimų ekotipų svogūnai labai lengvai prisitaiko prie ypatingų dirvožemio ir klimato sąlygų. Būtent šiose vietovėse šių daržovių užauga daugiausia ir jos būna geriausios kokybės. Iš tiesų, šie svogūnai gali itin gerai prisitaikyti prie tokių išskirtinių dirvožemio ir klimato sąlygų: jie išvysto tinkamą – giliai į smėlėtą dirvožemį galinčią įsiskverbti – šaknų sistemą. Šioje vietovėje bandyta auginti ir kitų veislių ir (arba) jų hibridų svogūnus, tačiau jų išeigos rezultatai augintojų netenkino.

Specifines svogūnų „Cipolla bianca di Margherita“ savybes lemia ypatingos jau keletą amžių vietos žemdirbių atrenkamų ir veisiamų populiacijų genetinės savybės ir išskirtinė su klimatu ir dirvožemiu susijusi aplinka.

Fodžos universitetas atliko tyrimą, per kurį svogūnai „Cipolla bianca di Margherita“ buvo palyginti su kitų veislių baltaisiais svogūnais, auginamais už 4 punkte nustatytos geografinės vietovės ribų. Per jį išskirtos šios svarbiausios svogūnų „Cipolla bianca di Margherita“ savybės:

— mažas sausosios medžiagos ir tirpios sausosios medžiagos kiekis; nuo jo priklauso jutiminės svogūnų savybės, kaip antai didesnis traškumas ir sultingumas,

— mažas aštrumas,

— didelis redukuojančiųjų cukrų kiekis, dėl kurio svogūnai būna saldesni, palyginti su kitų Fodžos universiteto tirtų genotipų svogūnais,

— derliaus ankstyvumas, palyginti su kitose auginimo vietovėse augančiais svogūnais.

Be to, augdamos minkštuose smėlinguose auginimo vietovės dirvožemiuose svogūnų galvutės įgyja jų ekotipui būdingą nepriekaištingą formą. Tik labai nedidelės dalies svogūnų kaklelis būna žalias, nes pagal naudojamą auginimo metodą svogūnai persodinami rankomis tokiame gylyje, kad jie užaugtų visiškai balti.

Žiemos ir pavasario sezonais auginimo vietovėje vyrauja itin švelnus pakrantės klimatas, todėl smėlingi dirvožemiai greitai įšyla ir atitinkamai svogūnų derlių galima nuimti anksčiau nei kitose vietovėse.

Smėlingame dirvožemyje, kuriame vandeningasis sluoksnis yra labai arti žemės paviršiaus, augantys svogūnai nepatiria didelio vandens trūkumo nei pertekliaus, todėl auga gana lėtai ir pasižymi nedideliu sausosios medžiagos kiekiu.

Valgomoji daržovės dalis vystosi sausame, natūraliai mulčiuotame smėlingo dirvožemio sluoksnyje, todėl svogūnai užauga sveiki.

Kaip minėta anksčiau, šiomis išskirtinėmis organoleptinėmis savybėmis pasižymintys svogūnai auga tik nustatytoje auginimo vietovėje. Tai patvirtina ir Fodžos universiteto 2012 m. liepos mėn. atliktų kokybės tyrimų rezultatai, iš kurių aiškiai matyti, kad genotipo „Cipolla bianca di Margherita“ svogūnai iš kitų baltųjų svogūnų akivaizdžiai išsiskiria savo jutiminėmis savybėmis.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę prieštaravimų pateikimo procedūrą, paskelbdamos SGN „Cipolla bianca di Margherita“ pakeitimo paraišką 2017 m. kovo 11 d. Italijos Respublikos oficialiajame leidinyje Nr. 59.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP e IGP“ (SKVN, SGN nuorodomis žymimi gaminiai), po to ekrano kairėje – „Prodotti DOP, IGP e STG“ (SKVN, SGN, GTG nuorodomis žymimi gaminiai) ir galiausiai – „Disciplinari di produzione all’esame dell’UE“ (ES nagrinėjamos specifikacijos).

(1) OL L 179, 2014 6 19, p. 17.

(2) OL L 343, 2012 12 14, p. 1.